
Parlamentul adoptă prezenta lege. 

 

Titlul I

DISPOZIŢII GENERALE 

Articolul 1. Noţiuni principale

În sensul prezentei legi se utilizează următoarele noţiuni: 

Lege bugetară anuală - lege anuală prin care Parlamentul aprobă bugetul de stat, care cuprinde sursele de venituri şi destinaţia cheltuielilor pentru un an bugetar. 

Anexă - parte componentă a legii bugetare anuale, în care sînt detaliate veniturile şi cheltuielile bugetului de stat, precum şi alte elemente ale bugetului de stat. 

Notă explicativă - materiale adiţionale despre strategiile şi obiectivele Guvernului. 

An bugetar - douăsprezece luni consecutive pentru care se elaborează, se aprobă, se execută şi se raportează bugetul public naţional. 

Alocaţie - mijloace aprobate în bugetele de toate nivelurile pentru efectuarea de cheltuieli, cu respectarea dispoziţiilor legale. 

Alocaţie permanentă - mijloace bugetare destinate pentru un scop specific, prevăzut de legislaţie, care se alocă în termenele şi condiţiile obligaţiunilor asumate. 

Trezoreria de Stat - unitate structurală a Ministerului Finanţelor, constituită din Trezoreria Centrală şi trezoreriile teritoriale, care exercită executarea de casă a bugetului de stat şi a bugetelor unităţilor administrativ-teritoriale, a veniturilor bugetului asigurărilor sociale de stat şi a veniturilor fondurilor asigurărilor obligatorii de asistenţă medicală. Regulamentul Trezoreriei de Stat se aprobă de Guvern.

Cont trezorerial - cont deschis la Trezoreria de Stat pentru evidenţa analitică a executării de casă a bugetului de stat şi a bugetelor unităţilor administrativ-teritoriale, a veniturilor bugetului asigurărilor sociale de stat şi a veniturilor fondurilor asigurărilor obligatorii de asistenţă medicală. 

Executor de buget - conducător al instituţiei, împuternicit cu dreptul de a efectua cheltuieli în conformitate cu alocaţiile aprobate. 

Plan de finanţare - repartizare lunară a alocaţiilor aprobate, care permite deschiderea conturilor trezoreriale şi efectuarea cheltuielilor de către executorul de buget. 

Instituţie publică - autoritate (instituţie) care se finanţează de la bugetul public naţional. 

[Art.1 modificat prin Legea nr.268-XVI din 28.07.2006, în vigoare 08.09.2006]

[Art.1 modificat prin Legea nr.224-XV din 01.07.04, în vigoare 01.01.05] 

[Art.1 modificat prin Legea nr.1101-XIV din 30.06.2000] 

  

Articolul 2. Sistemul bugetar

Sistemul bugetar este un sistem unitar de bugete şi fonduri, care constituie bugetul public naţional, cuprinzînd: 

a) bugetul de stat; 

b) bugetul asigurărilor sociale de stat; 

c) bugetele unităţilor administrativ-teritoriale; 

d) fondurile asigurărilor obligatorii de asistenţă medicală. 

[Art.2 în redacţia Legii nr.224-XV din 01.07.04, în vigoare 01.01.05] 

[Art.2 modificat prin Legea nr.482-XV din 04.12.03, în vigoare 01.01.04] 

[Art.2 modificat prin Legea nr.1101-XIV din 30.06.2000] 

  

Articolul 3. Procesul bugetar

Procesul bugetar este procesul care începe cu elaborarea bugetului şi se termină cu aprobarea dării de seamă despre executarea lui pentru anul bugetar respectiv. 

  

Articolul 4. Anul bugetar

Anul bugetar pe teritoriul Republicii Moldova începe la 1 ianuarie şi se termină la 31 decembrie ale fiecărui an. 

  

Articolul 5. Intrarea în vigoare şi publicarea legii bugetare anuale

Legea bugetară anuală intră în vigoare la 1 ianuarie a fiecărui an sau la o altă data prevăzută în textul ei şi se publică în Monitorul Oficial al Republicii Moldova. 

  

Articolul 6. Politica bugetar-fiscală 

(1) Îndeplinindu-şi responsabilităţile în condiţiile prezentei legi, Ministerul Finanţelor, Guvernul şi Parlamentul acţionează pentru asigurarea: 

a) elaborării unui buget în condiţiile: 

- stabilităţii monedei naţionale; 

- stabilităţii la preţuri şi salarii; 

- dezvoltării stabile a economiei; 

b) echilibrului în timp al colectării veniturilor şi efectuării cheltuielilor. 

(2) Îndeplinindu-şi responsabilităţile în condiţiile alin.(1), Ministerul Finanţelor coordonează activitatea sa cu Banca Naţională a Moldovei. 

  

Articolul 7. Clasificaţia bugetară 

(1) Bugetele se elaborează şi se execută în baza unui sistem unic de clasificaţie bugetară. 

(2) Clasificaţia bugetară include clasificaţia veniturilor bugetare, clasificaţia funcţională, clasificaţia organizaţională şi clasificaţia economică a cheltuielilor bugetare, după cum urmează: 

a) clasificaţia veniturilor bugetare grupează veniturile bugetare în baza legislaţiei ce determină sursele de venituri; 

b) clasificaţia funcţională a cheltuielilor bugetare grupează cheltuielile bugetare ce reflectă utilizarea mijloacelor financiare în scopul implementării funcţiilor de bază ale statului; 

c) clasificaţia organizaţională a cheltuielilor bugetare sistematizează cheltuielile bugetare pe tipuri de întreprinderi, instituţii, organizaţii şi măsurile ce reflectă distribuirea alocaţiilor între beneficiarii direcţi de mijloace din buget; 

d) clasificaţia economică a cheltuielilor bugetare grupează şi detaliază cheltuielile bugetare în conformitate cu destinaţia concretă a acestora. 

(3) Sursele interne şi externe de finanţare a deficitului bugetar, precum şi datoria de stat internă şi externă sînt componente ale clasificaţiilor menţionate la alin.(2). 

(4) Clasificaţia bugetară asigură: 

a) sistematizarea indicilor bugetari pentru elaborarea, aprobarea şi executarea bugetelor; 

b) comparabilitatea internaţională a indicilor bugetari, conţinînd similitudini cu sistemele de clasificaţie utilizate de organismele financiare internaţionale. 

(5) Clasificaţia bugetară se elaborează de Ministerul Finanţelor şi se aprobă prin hotărîre a Parlamentului. 

  

Articolul 8. Veniturile bugetare 

(1) Veniturile bugetare se constituie din impozite, taxe, granturi şi alte încasări.

(2) Veniturile bugetare nu includ împrumuturile de stat şi încasările din operaţiunile cu capital (proprietate publică). 

[Art.8 modificat prin Legea nr.268-XVI din 28.07.2006, în vigoare 08.09.2006]

[Art.8 modificat prin Legea nr.154-XVI din 21.07.05, în vigoare 23.09.05] 

  

Articolul 9. Alocaţii 

(1) Legea bugetară anuală include alocaţii ce permit autorităţilor publice să efectueze cheltuieli. 

(2) Autorităţile publice nu pot admite efectuarea de cheltuieli adiţionale neprevăzute în legea bugetară anuală, cu excepţia cheltuielilor legate de achitarea sumelor conform titlurilor executorii eliberate în baza hotărîrilor rămase definitive ale instanţelor judecătoreşti. 

(3) Cheltuielile pentru serviciul datoriei de stat, inclusiv pentru obligaţiunile provenite din acordarea garanţiilor de stat, sînt alocaţii permanente şi se efectuează în termenele stabilite. 

[Art.9 completat prin Legea nr.141-XV din 06.05.04, în vigoare 04.06.04] 

  

Articolul 10. Cheltuielile bugetare 

(1) Cheltuielile bugetare sînt determinate de alocaţiile specificate în legea bugetară anuală. 

(2) Cheltuielile includ: 

a) fondul de salarii al angajaţilor autorităţilor publice; 

b) alte cheltuieli operaţionale ale autorităţilor publice; 

c) cheltuielile pentru învăţămînt, ştiinţă, cultură şi artă, ocrotirea sănătăţii, sport, protecţia socială, protecţia mediului înconjurător; 

d) susţinerea unor programe de cercetare ştiinţifică fundamentală; 

e) investirea programelor de stat pentru dezvoltarea ramurilor economiei naţionale aprobate de Guvern; 

f) transferuri pentru autorităţile administraţiei publice locale, instituţiile finanţate de la buget, întreprinderile de stat; 

g) investirea în infrastructura publică şi în fondurile fixe care aparţin Guvernului sau societăţii; 

h) asigurarea apărării ţării, ordinii publice şi a securităţii naţionale; 

i) serviciul datoriei de stat; 

j) plata cotizaţiilor în organisme internaţionale; 

k) implementarea altor strategii şi programe guvernamentale în condiţiile legislaţiei; 

l) cheltuielile legate de achitarea sumelor conform titlurilor executorii eliberate în baza hotărîrilor rămase definitive ale instanţelor judecătoreşti. 

(3) Cheltuielile bugetare nu includ rambursările sumei de principal pentru datoria de stat. 

[Art.10 modificat prin Legea nr.224-XV din 01.07.04, în vigoare 01.01.05] 

[Art.10 completat prin Legea nr.141-XV din 06.05.04, în vigoare 04.06.04] 

  

Articolul 11. Balanţa bugetului 

(1) Balanţa bugetului este echilibrul dintre totalul veniturilor şi totalul cheltuielilor. 

(2) Dacă veniturile depăşesc cheltuielile, rezultă excedent bugetar. 

(3) Dacă cheltuielile depăşesc veniturile, rezultă deficit bugetar. 

(4) Proiectul legii bugetare anuale include nivelul limită al excedentului sau deficitului bugetar. 

(5) După adoptarea legii bugetare anuale: 

a) nici un proiect de lege, altul decît privind modificări la legea bugetară anuală, care are drept urmare majorarea cheltuielilor bugetului de stat sau reducerea veniturilor bugetului de stat nu poate fi examinat de Parlament, dacă acesta nu include sursa reală de acoperire a pierderilor, în scopul menţinerii nivelului deficitului bugetar stabilit; 

b) nici o lege, alta decît privind modificări la legea bugetară anuală, care prevede reducerea excedentului bugetului de stat aprobat sau majorarea deficitului bugetului de stat aprobat nu poate fi adoptată. 

  

Articolul 12. Mijloacele speciale ale instituţiilor publice 

(1) Se consideră mijloace speciale ale instituţiilor publice veniturile acestora obţinute, în condiţiile stabilite prin acte normative, de la efectuarea lucrărilor şi prestarea serviciilor contra plată, precum şi din donaţii, sponsorizări şi din alte mijloace băneşti, intrate legal în posesia instituţiei publice. 

(2) Mijloacele speciale ale instituţiilor publice se includ în bugetele respective, se consideră venituri şi sînt direcţionate pentru cheltuielile legate de desfăşurarea activităţii statutare a acestor instituţii, în conformitate cu principiile şi regulile de elaborare, aprobare şi executare a bugetelor corespunzătoare. 

(3) Nomenclatorul lucrărilor şi serviciilor contra plată, efectuate şi prestate de instituţiile publice, şi mărimea taxelor la servicii, precum şi modul şi direcţiile de utilizare a mijloacelor speciale pe tipuri se stabilesc de către Guvern, dacă actele normative nu prevăd altfel, sau de către autorităţile administraţiei publice locale, conform competenţei lor. 

(4) Excedentele de mijloace speciale la finele anului bugetar sînt accesibile spre utilizare, în aceleaşi scopuri, pentru anul bugetar următor, dacă actele normative nu prevăd altfel. 

(5) Soldurile de mijloace băneşti la conturile de mijloace speciale ale instituţiilor publice, în care nu s-au efectuat operaţiuni la cheltuieli într-o perioadă de cel puţin 3 ani, se transferă de către executorii de buget la conturile bancare ale bugetelor respective.

[Art.12 modificat prin Legea nr.268-XVI din 28.07.2006, în vigoare 08.09.2006]

[Art.12 în redacţia Legii nr.224-XV din 01.07.04, în vigoare 01.01.05] 

Notă: Art.12 alin.3 în partea ce se referă la Guvern intră în vigoare la 01.01.2006 conform Legii nr.224-XV din 01.07.04, art.XVI 

[Art.12 modificat prin Legea nr.1101-XIV din 30.06.2000] 

  

Articolul 13. Controlul şi auditul veniturilor şi cheltuielilor bugetare 

(1) Controlul financiar şi auditul veniturilor şi cheltuielilor bugetului de stat se exercită de către Curtea de Conturi. 

(2) Controlul financiar şi administrativ asupra veniturilor şi cheltuielilor bugetare se exercită de către Serviciul fiscal de stat şi organele de control financiar ale Ministerului Finanţelor. 

 

Titlul II

BUGETUL DE STAT 

 

Capitolul 1

ELABORAREA BUGETULUI DE STAT 

Articolul 14. Scopurile bugetului de stat

Scopurile bugetului de stat sînt: 

a) implementarea strategiilor şi obiectivelor economice, sociale şi de altă natură ale Guvernului; 

b) formarea fondurilor băneşti necesare pentru finanţarea acţiunilor Guvernului; 

c) asigurarea echilibrului bugetar necesar pentru menţinerea unei situaţii macroeconomice stabile a statului; 

d) asigurarea administrării efective, calitative şi responsabile a finanţelor aflate la dispoziţia Guvernului; 

e) expunerea în mod explicit a strategiilor şi obiectivelor Guvernului, care vor fi realizate de buget. 

  

Articolul 15. Procedura de elaborare a bugetului de stat 

(1) Procedura de elaborare şi adoptare de către Parlament a legii bugetare anuale face obiectul exclusiv al prezentei legi. 

(2) În termenul stabilit de Guvern, Ministerul Finanţelor prezintă Guvernului proiectul legii bugetare pentru anul bugetar viitor, care include anexele şi nota explicativă. 

[Art.15 modificat prin Legea nr.154-XVI din 21.07.05, în vigoare 23.09.05] 

[Art.15 modificat prin Legea nr.1101-XIV din 30.06.2000] 

  

Articolul 16. Bazele elaborării bugetului de stat

Ministerul Finanţelor, în condiţiile art.15 alin.(2), elaborează proiectul bugetului de stat bazat pe: 

a) scopurile prevăzute la art.14; 

b) sursele de venituri şi destinaţia cheltuielilor; 

c) propunerile de cheltuieli detaliate ale autorităţilor publice; 

d) propunerile de venituri ale autorităţilor administraţiei publice locale prezentate în condiţiile titlului III; 

e) propunerile privind finanţarea deficitului bugetar, dacă cheltuielile depăşesc veniturile; 

f) propunerile privind utilizarea excedentului bugetar, dacă veniturile depăşesc cheltuielile. 

  

Articolul 17. Elaborarea estimărilor preliminare de venituri şi cheltuieli de către Ministerul Finanţelor 

(1) Datele economice de bază, necesare pentru elaborarea proiectului bugetului de stat, se prezintă Ministerului Finanţelor în termenul stabilit de Guvern şi includ în special: 

a) prognoza indicatorilor macroeconomici şi sociali pe anul bugetar viitor, care este determinată, elaborată şi prezentată de Ministerul Economiei şi Comerţului; 

b) prognoza indicatorilor şi cerinţelor bugetului asigurărilor sociale de stat, care este determinată, elaborată şi prezentată de Ministerul Sănătăţii şi Protecţiei Sociale; 

c) prognoza indicatorilor fondurilor asigurărilor obligatorii de asistenţă medicală, determinată, elaborată şi prezentată de Ministerul Sănătăţii şi Protecţiei Sociale. 

(2) Banca Naţională a Moldovei determină, elaborează şi prezintă prognoza balanţei de plăţi, a creditelor, a obligaţiunilor externe şi a altor indicatori ce caracterizează politica monetar-creditară a statului. 

[Art.17 modificat prin Legea nr.224-XV din 01.07.04, în vigoare 01.01.05] 

  

Articolul 18(17/1). Cadrul bugetar pe termen mediu

În temeiul estimărilor Ministerului Finanţelor, efectuate în baza prevederilor art.17, Guvernul, în fiecare an, pînă la data de 1 mai, stabileşte obiectivele politicii bugetar-fiscale pe anul bugetar imediat următor şi pe încă cel puţin 2 ani ulteriori, precum şi cadrul de resurse şi de cheltuieli publice pe anii respectivi, inclusiv limitele de cheltuieli pe autorităţi ale administraţiei publice centrale. 

[Art.18(17/1) introdus prin Legea nr.224-XV din 01.07.04, în vigoare 01.01.05] 

  

Articolul 19(18). Emiterea de note metodologice privind elaborarea proiectului bugetului de stat 

Ministerul Finanţelor emite pentru autorităţile publice note metodologice detaliate referitoare la elaborarea proiectului bugetului de stat. 

  

Articolul 20(19). Prezentarea propunerilor de buget Ministerului Finanţelor 

(1) Autorităţile publice prezintă Ministerului Finanţelor propuneri de buget, la data stabilită de ministrul finanţelor. 

(2) Propunerile de buget ale autorităţilor publice, structura şi conţinutul cărora se determină de Ministerul Finanţelor, includ: 

a) veniturile şi cheltuielile realizate în anul bugetar precedent; 

b) veniturile şi cheltuielile estimate pentru anul bugetar curent; 

c) veniturile şi cheltuielile estimate pentru anul bugetar viitor; 

d) veniturile şi cheltuielile estimate pentru cel puţin doi ani după anul bugetar viitor; 

e) justificările cerinţelor referitoare la estimările preliminare de venituri şi limitele de cheltuieli şi ale rezultatelor estimate ale programelor incluse în aceste cerinţe. 

(3) Pentru elaborarea proiectului bugetului de stat, Ministerul Finanţelor poate solicita orice informaţie adiţională la alin.(2), ce este asigurată în mod obligatoriu de către autorităţile publice. 

[Art.20 modificat prin Legea nr.154-XVI din 21.07.05, în vigoare 23.09.05] 

  

Articolul 21(20). Examinarea propunerilor de buget de către Ministerul Finanţelor 

(1) Ministerul Finanţelor examinează propunerile de buget ale autorităţilor publice, care includ: 

a) propunerile de venituri şi cheltuieli, prevăzute la art.16 lit.b); 

b) informaţia şi justificările, prevăzute la art.17 şi art.20(19) alin.(2) lit.e). 

(2) Deciziile Ministerului Finanţelor referitoare la partea de venituri şi la partea de cheltuieli ale bugetului pentru anul bugetar viitor se examinează în comun cu autorităţile publice la data stabilită de ministrul finanţelor. 

(3) Dacă autorităţile publice nu sînt de acord cu deciziile specificate la alin.(2), divergenţele existente se soluţionează în ultimă instanţă de Guvern. 

[Art.21(20) modificat prin Legea nr.224-XV din 01.07.04, în vigoare 01.01.05] 

  

Articolul 22(21). Cheltuielile pentru investiţii capitale 

(1) Cheltuielile pentru investiţiile capitale şi alte cheltuieli de investiţii, care se finanţează potrivit legislaţiei din bugetul de stat, se fixează în propunerea de buget în baza devizului de cheltuieli, elaborat de autoritatea publică, şi cuprind: 

a) evaluarea tehnică a fiecărei investiţii sau achiziţii; 

b) evaluarea financiară a costului total al fiecărei investiţii sau achiziţii; 

c) estimarea cerinţelor de cheltuieli anuale ale fiecărei investiţii sau achiziţii; 

d) estimarea veniturilor anuale sau a cotizaţiilor, dacă acestea există, posibile de a fi colectate de către Guvern ca rezultat al investiţiei sau al achiziţiei. 

(2) În temeiul informaţiei prevăzute la alin.(1), Ministerul Finanţelor examinează fiecare investiţie sau achiziţie propusă, pentru a determina: 

a) conformitatea ei strategiilor şi obiectivelor Guvernului; 

b) prioritatea ei în cadrul limitelor totale de cheltuieli ale bugetului de stat; 

c) existenţa surselor de finanţare pentru a o completa în anii viitori. 

[Art.22(21) modificat prin Legea nr.224-XV din 01.07.04, în vigoare 01.01.05] 

  

Articolul 23(22). Fondul de rezervă 

(1) Fondul de rezervă se aprobă prin lege bugetară anuală. 

(2) Cuantumul fondului de rezervă se stabileşte de Guvern în baza propunerilor Ministerului Finanţelor şi în condiţiile prevederilor art.16-21(20). 

  

Articolul 24(23). Prezentarea proiectului legii bugetare anuale Guvernului 

(1) În definitivarea procedeelor expuse în art.16-21(20), Ministerul Finanţelor elaborează proiectul legii bugetare anuale, care cuprinde anexele, şi îl prezintă Guvernului împreună cu nota explicativă. 

(2) Anexele proiectului legii bugetare anuale includ: 

a) veniturile şi cheltuielile estimate pentru anul bugetar viitor; 

b) datele adiţionale, prevăzute de legea bugetară anuală. 

(3) Nota explicativă la proiectul legii bugetare anuale include prognozele prevăzute la art.17 alin.(1) şi estimările bugetului public naţional bazate pe: 

a) strategiile de dezvoltare socială şi economică; 

b) strategiile politicii bugetar-fiscale; 

c) strategiile datoriei de stat; 

d) strategiile de sprijin financiar; 

e) strategiile relaţiilor bugetului de stat cu bugetele unităţilor administrativ-teritoriale. 

[Art.24 modificat prin Legea nr.154-XVI din 21.07.05, în vigoare 23.09.05] 

[Art.24(23) modificat prin Legea nr.224-XV din 01.07.04, în vigoare 01.01.05] 

[Art.24(23) modificat prin Legea nr.1101-XIV din 30.06.2000] 

  

Articolul 25(24). Aprobarea proiectului legii bugetare anuale de către Guvern 

(1) Guvernul examinează proiectul legii bugetare anuale şi nota explicativă. La solicitarea Guvernului, Ministerul Finanţelor prezintă informaţii sau explicaţii adiţionale referitoare la proiectul legii bugetare anuale şi la nota explicativă. 

(2) Guvernul stabileşte procedura de apelare de către autorităţile publice a proiectului legii bugetare anuale şi a notei explicative. 

(3) Guvernul decide includerea amendamentelor la proiectul legii bugetare anuale şi la nota explicativă şi controlează operarea amendamentelor respective de către Ministerul Finanţelor. 

(4) După includerea amendamentelor, dacă acestea există, Guvernul aprobă proiectul legii bugetare anuale. 

 

Capitolul 2

EXAMINAREA ŞI ADOPTAREA LEGII BUGETARE ANUALE

DE CĂTRE PARLAMENT 

Articolul 26(25). Prezentarea proiectului legii bugetare anuale Parlamentului 

(1) Guvernul prezintă Parlamentului pînă la 1 octombrie a fiecărui an proiectul legii bugetare anuale. 

(2) Proiectul legii bugetare anuale include anexele şi este însoţit de nota explicativă, specificate la art.24(23). 

(3) Adiţional la proiectul legii bugetare anuale, Ministerul Finanţelor prezintă calculele veniturilor şi cheltuielilor bugetare. 

(4) Proiectul legii bugetare anuale este examinat de Curtea de Conturi, care prezintă Parlamentului un aviz la data stabilită de acesta. 

[Art.26(25) modificat prin Legea nr.1101-XIV din 30.06.2000] 

  

Articolul 27(26). Examinarea proiectului legii bugetare anuale în comisiile Parlamentului 

(1) Comisiile permanente ale Parlamentului examinează proiectul legii bugetare anuale în condiţiile stabilite de Parlament. 

(2) La data stabilită de Parlament, comisiile permanente prezintă avizele la proiectul legii bugetare anuale Comisiei pentru buget şi finanţe. 

(3) În baza avizelor comisiilor permanente şi a propriei sale examinări, Comisia pentru buget şi finanţe întocmeşte raportul şi lista de recomandări asupra proiectului legii bugetare anuale şi le prezintă Parlamentului la data stabilită de acesta. 

  

Articolul 28(27). Examinarea proiectului legii bugetare anuale în Parlament 

(1) Parlamentul examinează proiectul legii bugetare anuale, de regulă, în trei lecturi. 

(2) În fiecare lectură Parlamentul examinează proiectul legii bugetare anuale şi nota explicativă conform prevederilor art.29(28)-31(30). 

(3) Legea bugetară anuală poate fi adoptată şi în a doua lectură, cu condiţia examinării chestiunilor, prevăzute la art.31(30). 

  

Articolul 29(28). Examinarea în prima lectură 

(1) În decursul primei lecturi, Parlamentul audiază raportul Guvernului şi coraportul Comisiei pentru buget şi finanţe asupra proiectului legii bugetare anuale şi examinează: 

a) direcţiile principale ale politicii bugetar-fiscale; 

b) concepţiile de bază ale proiectului. 

(2) Parlamentul aprobă, în prima lectură, proiectul legii bugetare anuale şi îl remite Comisiei pentru buget şi finanţe pentru pregătirea de examinare în a doua lectură. 

(3) În caz de respingere, Parlamentul stabileşte un termen pentru îmbunătăţire şi prezentare repetată a proiectului legii bugetare anuale în prima lectură. 

  

Articolul 30(29). Examinarea în a doua lectură 

(1) În decursul lecturii a doua, Parlamentul, la prezentarea Comisiei pentru buget şi finanţe, examinează: 

a) veniturile estimate sub formă de calcule şi structura lor; 

b) cheltuielile estimate, structura şi destinaţia lor; 

c) deficitul sau excedentul bugetului de stat. 

(2) Parlamentul aprobă, în a doua lectură, proiectul legii bugetare anuale şi îl remite Comisiei pentru buget şi finanţe pentru pregătirea de examinare în a treia lectură. 

(3) În caz de respingere, Parlamentul stabileşte un termen pentru îmbunătăţire şi prezentare repetată a proiectului legii bugetare anuale în a doua lectură. 

  

Articolul 31(30). Examinarea în a treia lectură 

(1) În decursul lecturii a treia, Parlamentul, la prezentarea Comisiei pentru buget şi finanţe: 

a) examinează alocaţiile detaliate pentru autorităţile publice; 

b) stabileşte alocaţiile care vor fi finanţate în mod prioritar; 

c) examinează alte detalieri din legea bugetară anuală. 

(2) Pînă la 5 decembrie a fiecărui an, Parlamentul adoptă legea bugetară anuală. 

 

Capitolul 3

EXECUTAREA BUGETULUI DE STAT 

Articolul 32(31). Responsabilitatea pentru executarea bugetului de stat

Responsabilitatea pentru executarea bugetului de stat revine Guvernului. 

  

Articolul 33(32). Repartizarea lunară a veniturilor şi cheltuielilor 

(1) În termen de 10 zile după adoptarea legii bugetare anuale, Ministerul Finanţelor: 

a) solicită de la autorităţile publice centrale planurile de finanţare ale acestora, precum şi ale instituţiilor subordonate; 

b) întocmeşte repartizări lunare ale veniturilor prevăzute de legea bugetară anuală şi de alte acte legislative. 

(2) În termen de 45 de zile după publicarea legii bugetare anuale, Ministerul Finanţelor aprobă repartizarea lunară a veniturilor şi cheltuielilor bugetului de stat conform Clasificaţiei bugetare. Ministerul Finanţelor poate aproba alocaţii pentru fiecare program guvernamental. 

(3) Repartizarea lunară se semnează de ministrul finanţelor sau de o persoană autorizată din Ministerul Finanţelor, care aprobă cererea de cheltuieli pentru un scop specific. 

(4) Nici o autoritate publică nu poate efectua cheltuieli fără autorizaţia semnată de ministrul finanţelor sau de persoana autorizată din Ministerul Finanţelor. 

(5) Adiţional la repartizarea lunară menţionată la alin.(2), Ministerul Finanţelor, printr-o autorizaţie adăugătoare, poate plasa oricare alte condiţii pentru efectuarea cheltuielilor de către autorităţile publice, dacă aceste condiţii corespund prevederilor legii bugetare anuale şi altor acte legislative. Regulamentul privind statutul, drepturile şi obligaţiunile executorilor de buget se aprobă de Ministerul Finanţelor. 

[Art.33 modificat prin Legea nr.268-XVI din 28.07.2006, în vigoare 08.09.2006]

[Art.33(32) modificat prin Legea nr.1101-XIV din 30.06.2000] 

  

Articolul 34(33). Executarea bugetului 

(1) Executarea bugetului de stat se efectuează de Ministerul Finanţelor prin Trezoreria de Stat prin mijloace băneşti (metoda de casă). 

(2) Ministerul Finanţelor poate angaja băncile, care activează pe teritoriul Republicii Moldova, în calitate de agenţi pentru efectuarea operaţiunilor ce ţin de executarea de casă a bugetului. 

(3) În realizarea funcţiilor prevăzute la alin.(1), Ministerul Finanţelor este responsabil de: 

a) asigurarea evidenţei stricte a veniturilor în baza încasărilor efective în ordinea colectării; 

b) efectuarea de cheltuieli, în caz de existenţă a autorizaţiei, în conformitate cu art.9, şi art.33(32) alin.(3) şi (4); 

c) administrarea veniturilor şi cheltuielilor prin conturi distincte bazate pe Clasificaţia bugetară; 

d) asigurarea serviciului datoriei de stat. 

(4) La data de 31 decembrie a fiecărui an, Ministerul Finanţelor închide toate conturile deschise în decursul anului bugetar curent, pentru a întocmi raportul anual în conformitate cu art.44(43). 

(5) Suma mijloacelor defalcate din veniturile generale de stat şi transferurile virate în bugetele unităţilor administrativ-teritoriale în ultimele zile ale anului de gestiune, dar intrate la conturile bugetelor menţionate în anul următor anului de gestiune, se reflectă în executarea de casă a bugetelor unităţilor administrativ-teritoriale în anul de gestiune. 

(6) Sumele defalcărilor calculate din veniturile generale de stat în ultima zi a anului de gestiune se transferă în bugetele unităţilor administrativ-teritoriale în anul următor anului de gestiune, din contul soldului mijloacelor bugetului de stat la sfîrşitul anului de gestiune, cu reflectarea în executarea de casă a bugetului de stat şi a bugetelor unităţilor administrativ-teritoriale în anul de gestiune. 

(7) Sumele veniturilor încasate în ultima zi a anului de gestiune, destinate transferului în fonduri cu destinaţie specială, se transferă în fondurile respective în anul următor anului de gestiune, din contul soldului mijloacelor bugetului de stat la sfîrşitul anului de gestiune, cu reflectarea în executarea de casă a bugetului de stat în anul de gestiune. 

[Art.34 modificat prin Legea nr.154-XVI din 21.07.05, în vigoare 23.09.05] 

[Art.34(33) modificat prin Legea nr.1101-XIV din 30.06.2000] 

  

Articolul 35(34). Colectarea veniturilor 

(1) În buget se percep impozitele, taxele şi alte încasări numai dacă au fost stabilite prin lege. 

(2) Toate veniturile stabilite prin lege se acumulează la contul trezorerial în ordinea colectării. 

(3) Toate veniturile neîncasate pînă la 31 decembrie se încasează în contul bugetului pe anul viitor. 

[Art.35(34) modificat prin Legea nr.1101-XIV din 30.06.2000] 

  

Articolul 36(35). Efectuarea cheltuielilor 

(1) În procesul executării bugetului de stat, autorităţile publice pot face cheltuieli pentru diverse programe guvernamentale, cu condiţia ca aceste alocaţii să corespundă legii bugetare anuale şi să se efectueze în conformitate cu art.33(32) alin. (4). 

(2) Alocaţiile aprobate pentru utilizări specifice nu pot fi redistribuite între destinatari. 

(3) Alocaţiile incluse în repartizarea lunară pentru utilizări specifice nu pot fi transferate pentru alte utilizări fără notificarea şi aprobarea ministrului finanţelor. 

(4) Se interzice acoperirea cheltuielilor bugetului de stat prin recurgerea la emisiune bănească directă sau prin finanţarea directă de către bănci, precum şi la contractarea împrumuturilor de către instituţiile publice. 

(5) Se interzice dezafectarea incontestabilă a resurselor financiare din conturile bancare ale Trezoreriei de Stat. 

(6) Titlurile executorii, eliberate în baza hotărîrilor rămase definitive ale instanţelor judecătoreşti, ce ţin de dezafectarea incontestabilă a mijloacelor băneşti nemijlocit de la bugetul de stat se transmit de către organul de executare a deciziilor judiciare spre executare Ministerului Finanţelor, care se autorizează să achite aceste titluri din contul mijloacelor bugetului de stat, indiferent dacă sînt sau nu aprobate alocaţii în acest scop, iar cele ce ţin de dezafectarea incontestabilă a mijloacelor băneşti ale instituţiilor finanţate de la bugetul de stat se transmit de către organul de executare a deciziilor judiciare spre executare autorităţilor administraţiei publice centrale, care, în comun cu instituţiile publice respective din subordine, sînt responsabile de prezentarea în unităţile Trezoreriei de Stat a documentelor de plată pentru achitarea acestor titluri din contul mijloacelor proprii. 

(7) Titlurile executorii, eliberate în baza hotărîrilor rămase definitive ale instanţelor judecătoreşti, ce ţin de dezafectarea incontestabilă a mijloacelor băneşti nemijlocit de la bugetele unităţilor administrativ-teritoriale se transmit de către organul de executare a deciziilor judiciare spre executare autorităţilor executive locale, iar cele ce ţin de dezafectarea incontestabilă a mijloacelor băneşti ale instituţiilor finanţate de la bugetele unităţilor administrativ-teritoriale se transmit de către organul de executare a deciziilor judiciare spre executare autorităţilor executive locale, care, în comun cu instituţiile publice respective din subordine, sînt responsabile de prezentarea în unităţile teritoriale ale Trezoreriei de Stat a documentelor de plată pentru achitarea acestor titluri din contul mijloacelor proprii. 

[Art.36 modificat prin Legea nr.154-XVI din 21.07.05, în vigoare 23.09.05] 

[Art.36(35) modificat prin Legea nr.141-XV din 06.05.04, în vigoare 04.06.04] 

[Art.36(35) modificat prin Legea nr.1101-XIV din 30.06.2000] 

  

Articolul 37(36). Închiderea alocaţiilor 

(1) Toate alocaţiile se închid la finele anului bugetar, cu excepţia cazurilor în care, conform actelor normative, soldurile sînt accesibile spre utilizare în anul bugetar imediat următor. 

(2) Dacă anumite cheltuieli sînt stabilite pentru un termen ce depăşeşte un an, sumele necesare sînt prevăzute în legile bugetare anuale ulterioare. 

(3) Eventualele disponibilităţi rămase neutilizate la finele anului bugetar pot fi realocate în anul bugetar viitor. 

[Art.37(36) modificat prin Legea nr.224-XV din 01.07.04, în vigoare 01.01.05] 

  

Articolul 38(37). Utilizarea fondului de rezervă 

(1) Fondul de rezervă se utilizează de Guvern, în baza regulamentului aprobat de Parlament, în cazuri justificate de utilizare a mijloacelor bugetare potrivit dispoziţiilor legale pentru finanţarea unor acţiuni sau sarcini noi intervenite pe parcursul anului. 

(2) Mijloacele din fondul de rezervă se alocă numai în baza deciziilor Guvernului, emise sub formă de hotărîri, cu indicarea destinaţiei, beneficiarului şi sumei concrete în monedă naţională. 

(3) Deciziile Guvernului privind alocarea mijloacelor din fondul de rezervă se contrasemnează de ministrul finanţelor. 

[Art.38(37) modificat prin Legea nr.1101-XIV din 30.06.2000] 

  

Articolul 39(38). Finanţarea cheltuielilor în caz dacă legea bugetară anuală nu este adoptată şi publicată pînă la 31 decembrie 

(1) Dacă legea bugetară anuală nu este adoptată şi publicată pînă la 31 decembrie finanţarea cheltuielilor pentru anul curent se efectuează lunar în mărime de a douăsprezecea parte din suma cheltuielilor prevăzute pentru anul bugetar precedent. 

(2) Ministerul Finanţelor poate propune Guvernului, iar Guvernul Parlamentului, efectuarea oricăror cheltuieli adiţionale, în cazul cînd legea bugetară anuală nu este adoptată pînă la 31 decembrie şi în situaţii excepţionale (calamităţi naturale sau război). Dacă Parlamentul aprobă propunerea Guvernului sau nu întreprinde nici o acţiune în decurs de 15 zile lucrătoare de la prezentarea propunerilor, cheltuielile adiţionale se efectuează. 

(3) Orice alocaţii, efectuate conform prevederilor alin.(2), se consideră nule odată cu adoptarea legii bugetare anuale. 

[Art.39(38) modificat prin Legea nr.1101-XIV din 30.06.2000] 

  

Articolul 40(39). Blocarea cheltuielilor 

(1) Dacă în procesul executării bugetului de stat sporeşte nivelul deficitului, Ministerul Finanţelor poate bloca cheltuieli în cuantum suficient pentru menţinerea nivelului deficitului aprobat prin legea bugetară anuală. 

(2) Blocarea cheltuielilor se efectuează prin reduceri proporţionale lunare ale tuturor cheltuielilor, cu excepţia celor de la articolele sau capitolele scutite de blocare prin legea bugetară anuală. 

(3) Ca excepţie de la prevederile alin.(2), Ministerul Finanţelor poate propune Guvernului, iar Guvernul Parlamentului, blocări care nu sînt reduceri lunare ale tuturor cheltuielilor. Dacă Parlamentul aprobă propunerea Guvernului sau nu întreprinde nici o acţiune în decurs de 15 zile lucrătoare de la prezentare, blocarea propusă produce efect. 

(4) În funcţie de evoluţia încasării veniturilor în bugetul de stat, Ministerul Finanţelor poate modifica, cu 5 zile pînă la sfîrşitul lunii curente, estimările de cheltuieli pentru perioada gestionară ulterioară, punînd la curent autorităţile publice respective. 

[Art.40(39) modificat prin Legea nr.1101-XIV din 30.06.2000] 

  

Articolul 41(40). Rectificarea bugetului de stat

În caz de necesitate, Ministerul Finanţelor prezintă Guvernului, iar Guvernul Parlamentului, un proiect de rectificare a legii bugetare anuale. Rectificarea include: 

a) estimări revizuite de venituri, de cheltuieli obligatorii (inclusiv serviciul datoriei de stat) şi de deficit sau de excedent rezultant; 

b) estimări revizuite de rambursări ale sumei de principal asupra datoriei de stat şi garanţiilor de stat; 

c) repartizarea soldurilor de mijloace băneşti constituite în urma executării bugetului în anul bugetar precedent; 

d) estimări şi descrieri revizuite, dacă acestea există, la anexele şi nota explicativă prevăzute în art.24(23). 

[Art.41 modificat prin Legea nr.268-XVI din 28.07.2006, în vigoare 08.09.2006]

[Art.41(40) modificat prin Legea nr.1101-XIV din 30.06.2000] 

  

Articolul 42(41). Alocaţii adiţionale în cazul rectificării bugetului de stat 

(1) Autorităţile publice pot înainta Ministerului Finanţelor cereri pentru alocaţii adiţionale în decursul anului bugetar. 

(2) Fiecare cerere trebuie să includă o justificare pentru cheltuielile adiţionale şi propuneri de compensări sub formă de venituri majorate sau cheltuieli reduse. 

(3) Ministerul Finanţelor examinează cererea de cheltuieli adiţionale şi, în caz de acceptare a cererii, propune Guvernului să aprobe o alocaţie adiţională pentru cheltuielile solicitate şi propunerile de compensare a acestora. 

(4) Guvernul, în caz de acceptare a propunerii Ministerului Finanţelor, propune Parlamentului să aprobe alocaţii adiţionale pentru cheltuielile solicitate şi propunerile de compensare a acestora sub formă de modificări la legea bugetară anuală şi, dacă este necesar, la alte acte legislative. 

(5) Parlamentul examinează modificările propuse de Guvern şi întreprinde una din următoarele acţiuni: 

a) respinge modificările pentru cheltuieli adiţionale; 

b) aprobă modificările pentru cheltuieli adiţionale, precum şi propunerile de compensări sub formă de venituri majorate sau cheltuieli reduse; 

c) aprobă modificările pentru cheltuieli adiţionale, cu modificarea concomitentă a nivelului deficitului sau a excedentului bugetar. 

  

Articolul 43(42). Deficitul şi excedentul bugetar în legea bugetară anuală 

(1) Orice decizie de a majora deficitul bugetar sau de a reduce excedentul bugetar se realizează printr-o modificare separată la legea bugetară anuală, cu condiţia să fie conformă obligaţiunilor interne şi externe ale Republicii Moldova. 

(2) Orice modificare a deficitului bugetar în legea bugetară anuală este însoţită de o decizie a Parlamentului privind modificarea altor acte legislative, ce ţin de modul de finanţare a deficitului majorat, în conformitate cu art.131 alin.(5) al Constituţiei. 

(3) În caz de excedent bugetar, Parlamentul la propunerea Guvernului decide în ce măsură şi în ce scopuri se va utiliza acesta. 

  

Articolul 44(43). Raportul anual despre executarea bugetului de stat 

(1) Ministerul Finanţelor întocmeşte raportul anual despre executarea bugetului de stat şi, pînă la data de 1 mai a anului imediat următor anului de gestiune, îl prezintă Guvernului spre examinare şi aprobare, iar Guvernul, după aprobare, îl prezintă, pînă la data de 1 iunie, Parlamentului. 

(2) Structura raportului se stabileşte de ministrul finanţelor. 

(3) Raportul despre executarea bugetului de stat pe anul de gestiune se examinează şi se aprobă de către Parlament. 

[Art.44(43) modificat prin Legea nr.224-XV din 01.07.04, în vigoare 01.01.05] 

[Art.44(43) modificat prin Legea nr.1101-XIV din 30.06.2000] 

 

Titlul III

BUGETELE UNITĂŢILOR ADMINISTRATIV-TERITORIALE 

Articolul 45(44). Bugetele unităţilor administrativ-teritoriale 

(1) Bugetele unităţilor administrativ-teritoriale asigură cu resurse financiare efectuarea măsurilor pentru satisfacerea necesităţilor social-economice şi culturale ale populaţiei şi pentru dezvoltarea teritoriului din subordine, în condiţiile Legii privind administraţia publică locală şi ale altor acte legislative. 

(2) Procesul elaborării şi executării bugetelor unităţilor administrativ-teritoriale se reglementează prin Legea privind finanţele publice locale. 

(3) Veniturile şi cheltuielile bugetelor unităţilor administrativ- teritoriale se sistematizează în conformitate cu Clasificaţia bugetară prevăzută la art.7. 

[Titlul III în redacţia Legii nr.1101-XIV din 30.06.2000] 

  

[Art.58-66 devin, respectiv, art.45-53 conform Legii nr.1101-XIV din 30.06.2000] 

 

Titlul IV

BUGETUL ASIGURĂRILOR SOCIALE DE STAT 

Articolul 46(45). Bugetul asigurărilor sociale de stat 

(1) Veniturile bugetului asigurărilor sociale de stat provin din contribuţii de asigurări sociale, transferuri de la bugetul de stat şi din alte venituri (dobînzi, majorări de întîrziere) prevăzute de legislaţie. 

(2) Repartizarea şi utilizarea mijloacelor bugetului asigurărilor sociale de stat se efectuează în condiţiile legislaţiei. 

(3) Executarea de casă a veniturilor bugetului asigurărilor sociale de stat se efectuează prin Trezoreria de Stat. 

[Art.46(45) modificat prin Legea nr.224-XV din 01.07.04, în vigoare 01.01.05] 

[Art.46(45) modificat prin Legea nr.1101-XIV din 30.06.2000] 

  

Articolul 47(46). Elaborarea, examinarea şi aprobarea bugetului asigurărilor sociale de stat 

(1) Bugetul asigurărilor sociale de stat se elaborează concomitent cu bugetul de stat în conformitate cu prevederile capitolului 1 al titlului II. 

(2) Elaborarea proiectului bugetului asigurărilor sociale de stat este responsabilitatea Guvernului şi se efectuează de către Ministerul Sănătăţii şi Protecţiei Sociale şi Ministerul Finanţelor. 

(3) Bugetul asigurărilor sociale de stat se examinează şi se aprobă de Parlament concomitent cu bugetul de stat în conformitate cu prevederile capitolului 2 al titlului II. 

[Art.46 modificat prin Legea nr.224-XV din 01.07.04, în vigoare 01.01.05] 

 

Titlul V

FONDURILE ASIGURĂRILOR OBLIGATORII

DE ASISTENŢĂ MEDICALĂ 

Articolul 48(46/1). Fondurile asigurărilor obligatorii de asistenţă medicală 

(1) Fondurile asigurărilor obligatorii de asistenţă medicală se constituie din primele de asigurare obligatorie de asistenţă medicală şi din alte încasări prevăzute de legislaţie. 

(2) Elaborarea proiectului fondurilor asigurărilor obligatorii de asistenţă medicală este responsabilitate a Guvernului şi se efectuează de către Ministerul Sănătăţii şi Protecţiei Sociale de comun acord cu Ministerul Finanţelor. 

(3) Fondurile asigurărilor obligatorii de asistenţă medicală se examinează şi se aprobă de Parlament, concomitent cu bugetul de stat, în conformitate cu prevederile capitolului 2 al titlului II. 

(4) Gestionarea mijloacelor fondurilor asigurărilor obligatorii de asistenţă medicală se efectuează conform legislaţiei. 

(5) Executarea de casă a veniturilor fondurilor asigurărilor obligatorii de asistenţă medicală se efectuează prin Trezoreria de Stat. 

[Titlul V introdus prin Legea nr.224-XV din 01.07.04, în vigoare 01.01.05] 

[celelalte renumerotate] 

Titlul VI

FONDURILE SPECIALE 

[Titlul VI în redacţia Legii nr.224-XV din 01.07.04, în vigoare 01.01.05] 

  

Articolul 49(47). Fondurile speciale 

(1) Fondurile speciale sînt fonduri în care se colectează veniturile cu destinaţie specială pentru realizarea unor scopuri şi programe ale Guvernului sau ale autorităţilor administraţiei publice locale. 

(2) Crearea fondurilor speciale, sursele de venituri şi destinaţia lor se stabilesc prin legi aparte sau prin decizii ale autorităţilor reprezentative şi deliberative ale unităţilor administrativ-teritoriale. 

(3) Fondurile speciale se includ în bugetele respective în conformitate cu principiile şi regulile de elaborare, aprobare şi executare a acestor bugete. 

(4) Fondurile speciale, detaliate pe venituri şi cheltuieli, se aprobă ca anexă la legea bugetară anuală sau la deciziile autorităţilor reprezentative şi deliberative ale unităţilor administrativ-teritoriale cu privire la aprobarea bugetelor respective. 

(5) Excedentele fondurilor speciale la finele anului bugetar sînt accesibile spre utilizare, în aceleaşi scopuri, pentru anul bugetar următor, dacă actele normative nu prevăd altfel." 

[Art.49(47) în redacţia Legii nr.224-XV din 01.07.04, în vigoare 01.01.05] 

[Art.49(47) modificat prin Legea nr.1101-XIV din 30.06.2000] 

 

Titlul VII

SERVICIUL DATORIEI DE STAT 

Articolul 50(48). Datoria de stat şi garanţiile de stat 

(1) Guvernul poate contracta împrumuturi pe piaţa financiară internă şi externă în condiţiile legislaţiei. 

(2) Acordarea garanţiilor de stat pentru creditarea persoanelor juridice se efectuează de Guvern în condiţiile legislaţiei. 

  

Articolul 51(49). Includerea informaţiei despre datoria de stat şi a garanţiilor de stat în bugetul de stat 

În nota explicativă la proiectul legii bugetare anuale se includ: 

a) suma cumulativă a datoriei de stat, estimările majorării sau diminuării datoriei de stat, rambursările sumei de principal şi suma de cheltuieli pentru serviciul datoriei de stat pentru anul bugetar viitor; 

b) estimarea sumei totale de împrumut al statului propusă de Guvern pentru anul bugetar viitor; 

c) suma cumulativă a garanţiilor de stat acordate, riscul estimat al acestor garanţii şi suma mijloacelor utilizate pentru onorarea garanţiilor de stat, inclusiv a celor nerestituite de către beneficiarii de credite, pînă la începutul anului bugetar viitor; 

d) suma totală a garanţiilor de stat estimate pentru anul bugetar viitor şi prognoza mijloacelor bugetare, care vor fi necesare pentru acoperirea riscului estimat al acestor garanţii. 

  

Articolul 52(50). Limitările datoriei de stat şi garanţiilor de stat 

(1) Limitările datoriei de stat se includ în proiectul bugetului de stat. 

(2) La elaborarea limitărilor datoriei de stat, Ministerul Finanţelor ia în considerare oricare factori relevanţi, inclusiv următoarele: 

a) cerinţele de refinanţare a datoriei de stat interne; 

b) cerinţele de finanţare a deficitului bugetar; 

c) prognozele următorilor indicatori macroeconomici: 

- raportul datoriei de stat faţă de produsul intern brut; 

- raportul cheltuielilor pentru serviciul datoriei de stat faţă de produsul intern brut; 

- împrumuturile de la sistemul bancar sub garanţia valorilor mobiliare de stat; 

- împrumuturile interne pe termen scurt; 

- datoria de stat externă. 

(3) Limitările garanţiilor de stat se includ în proiectul bugetului de stat. 

(4) La elaborarea limitărilor garanţiilor de stat, Ministerul Finanţelor ia în considerare toţi factorii relevanţi prevăzuţi de legislaţie. 

(5) Parlamentul adoptă limitări ale datoriei de stat şi ale garanţiilor de stat pentru anul bugetar prin legea bugetară anuală. 

[Art.52 modificat prin Legea nr.268-XVI din 28.07.2006, în vigoare 08.09.2006]  

 

Articolul 53(51). Serviciul datoriei de stat şi onorarea garanţiilor de stat 

(1) Cheltuielile pentru serviciul datoriei de stat şi onorarea garanţiilor de stat sînt alocaţii permanente în cadrul prezentei legi. 

(2) Cheltuielile pentru serviciul datoriei de stat nu pot fi revizuite în procesul executării legii bugetare anuale, cu excepţia acomodării la modificările în angajamentele actuale ale datoriei de stat interne şi externe. 

(3) Prevederile art.33(32) şi 40(39) nu se extind asupra cheltuielilor pentru serviciul datoriei de stat şi onorarea garanţiilor de stat. 

 

Titlul VIII

RELAŢIILE FINANCIAR-BUGETARE INTERNAŢIONALE 

Articolul 54(52). Relaţiile financiar-bugetare internaţionale 

(1) Relaţiile financiar-bugetare internaţionale se reglementează prin acordurile bilaterale încheiate între Republica Moldova şi alte state sau organisme financiare internaţionale. 

(2) Angajamentele financiare ale Guvernului fixate în acordurile bilaterale şi ajutorul financiar acordat altor state, precum şi alte venituri şi cheltuieli referitoare la relaţiile financiar-bugetare internaţionale, se includ în legea bugetară anuală. 

 

Titlul IX

RESTRICŢII ŞI RESPONSABILITĂŢI 

[Titlul IX introdus prin Legea nr.224-XV din 01.07.04, în vigoare 01.01.05] 

  

Articolul 55(53). Restricţii 

(1) Se interzice dezafectarea de la buget a mijloacelor pentru acordarea de credite şi împrumuturi agenţilor economici. Prezintă excepţie creditele şi granturile acordate Republicii Moldova, în scopuri investiţionale, de alte state sau de instituţii financiare internaţionale, pe un termen nu mai mic de 10 ani, în baza unor acorduri ratificate de Parlament, care pot fi acordate agenţilor economici cu asigurarea obligatorie prin garanţii de plată faţă de Ministerul Finanţelor. 

(2) De la persoanele juridice şi fizice care au primit din partea instituţiilor publice mijloace financiare sub formă de plată prealabilă, inclusiv pentru mărfuri şi servicii (cu excepţia lucrărilor de construcţie şi de reparaţie capitală), pentru perioada care depăşeşte termenul prevăzut în contract, se percepe la bugetul respectiv o sumă echivalentă cu rata de bază aplicată de Banca Naţională a Moldovei la refinanţarea băncilor comerciale prin operaţiuni REPO de cumpărare, în termen de 2 luni, a valorilor mobiliare de stat. Termenul, stipulat în contract, de onorare a obligaţiilor persoanei juridice sau fizice faţă de instituţia publică nu poate depăşi 30 de zile de la data primirii mijloacelor financiare la contul de decontare. Concomitent, la buget, se percep şi mijloacele financiare neutilizate (datoria debitoare) la momentul controlului. Prevederile prezentului alineat se aplică şi persoanelor juridice pentru care au fost rambursate de la buget împrumuturile bancare acordate cu garanţie de stat pentru perioada în care mijloacele respective nu sînt restabilite la buget. 

(3) Mijloacele bugetare, inclusiv cele exprimate prin bunuri materiale, utilizate de către instituţiile publice, contrar prevederilor actelor normative, pentru acordare de împrumut sau de ajutor financiar persoanelor juridice şi fizice se percep integral de la acestea şi se varsă la bugetul respectiv fără a fi restabilite ulterior pe conturile creditorilor. Pentru întreaga perioadă de utilizare a acestor mijloace, de la persoanele menţionate se percepe la bugetul respectiv o sumă echivalentă cu rata de bază aplicată de Banca Naţională a Moldovei la refinanţarea băncilor comerciale prin operaţiuni REPO de cumpărare, în termen de 2 luni, a valorilor mobiliare de stat. 

(4) Sancţiunile specificate la alin.(2) şi (3) se aplică şi se încasează în mod extrajudiciar de Curtea de Conturi, de Serviciul Control Financiar şi Revizie din subordinea Ministerului Finanţelor şi de alte organe abilitate cu dreptul de control financiar, în baza rezultatelor controalelor (reviziilor) efectuate de organele respective. 

(5) Acordarea garanţiilor de stat agenţilor economici la împrumuturi interne şi externe se interzice. 

(6) În caz de nerambursare la scadenţă a împrumuturilor acordate de la bugetul de stat autorităţilor administraţiei publice, inclusiv a împrumuturilor interne şi externe cu destinaţie specială, acordate, conform actelor normative, prin intermediul Ministerului Finanţelor, a dobînzilor aferente, precum şi a mijloacelor dezafectate de la bugetul de stat pentru stingerea împrumuturilor acordate cu garanţie de stat, organele abilitate cu dreptul de suspendare a operaţiunilor în conturile bancare ale contribuabilului, de executare silită, de sechestrare a mijloacelor băneşti din conturile bancare (trezoreriale) şi de percepere, în mod incontestabil, a mijloacelor băneşti din conturile bancare vor percepe, în mod prioritar şi incontestabil, de la bugetele unităţilor administrativ-teritoriale şi de la agenţii economici respectivi suma nerambursată. Stingerea datoriilor expirate, aferente împrumuturilor acordate de Ministerul Finanţelor, se va efectua în următoarea succesiune: suma principală a împrumutului, dobînda, penalitatea. 

[Art.55 modificat prin Legea nr.154-XVI din 21.07.05, în vigoare 23.09.05] 

[Art.55(53) introdus prin Legea nr.224-XV din 01.07.04, în vigoare 01.01.05] 

  

Articolul 56(54). Responsabilităţi

Pentru nerespectarea prevederilor legale privind formarea şi utilizarea mijloacelor bugetare se aplică sancţiunile prevăzute de art.55(53) din prezenta lege, de Codul penal al Republicii Moldova, de Codul cu privire la contravenţiile administrative şi de alte acte legislative. 

[Art.56(54) introdus prin Legea nr.224-XV din 01.07.04, în vigoare 01.01.05] 

[celelalte renumerotate] 

 

Titlul X

DISPOZIŢII FINALE ŞI TRANZITORII 

Articolul 57(55). Delegarea atribuţiilor

Ministrul finanţelor poate delega orice atribuţii sau responsabilităţi, garantate sau impuse lui prin prezenta lege, viceministrului responsabil de problemele bugetului. 

[Art.67 exclus prin Legea nr.1101-XIV din 30.06.2000] 

[Se declară neconstituţional art.67 prin Hot.] 

[Curţii Constituţionale nr.56 din 26.10.99] 

  

[Art.68-70 devin, respectiv, art.54-56 conform Legii] 

[nr.1101-XIV din 30.06.2000] 

  

Articolul 58(56). Intrarea în vigoare a prezentei legi

Prezenta lege intră în vigoare la data publicării, cu excepţia art.20(19) alin.(2) lit.d) şi art.24(23) alin.(2) lit.b) care intră în vigoare la 1 ianuarie 1998. 

  

Articolul 59(57). Abrogarea legilor contradictorii

La data intrării în vigoare a prezentei legi se abrogă: 

a) Legea nr.381-XII din 29 noiembrie 1990 cu privire la sistemul bugetar; 

b) Legea nr.983-XII din 25 martie 1992 cu privire la modificarea şi completarea Legii cu privire la sistemul bugetar; 

c) Legea nr.218-XIII din 22 septembrie 1994 pentru completarea articolului 3 din Legea cu privire la sistemul bugetar; 

d) Legea nr.250-XIII din 2 noiembrie 1994 privind modul de examinare şi aprobare a bugetului de stat. 

  

Articolul 60(58). Aducerea legislaţiei în conformitate cu prezenta lege

Guvernul în termen de 2 luni: 

a) va prezenta Parlamentului propuneri referitoare la aducerea legislaţiei în vigoare în conformitate cu prezenta lege; 

b) va aduce actele sale normative în conformitate cu prezenta lege; 

c) va prezenta Parlamentului spre aprobare Clasificaţia bugetară.

